Jenson Button

Lapsepõlv

Jenson Buttoni isa John Button oli rallisõitja. Tema ema oli Simone Lyons. Jensen sai oma nime briti autotootja Jensen Motors (1934–1976) järgi. Jensoni vanemad elavad lahus ja Jenson kasvas üles koos kolme vanema õega: Tania Katrina (sündis 1967), Samantha Chantal (sündis 1970) ja Natasha Michelle (sündis 1973).

Võidusõitjakarjäär enne vormelit

Button alustas 8-aastaselt kardisportlasena. Kardi ostis talle isa. Jenson oli väga edukas. 1991. aastal võitis ta Suurbritannia kadettide meistrivõistlustel kardispordis kõik 34 etappi. Järgnesid 3 meistritiitlit Suurbritannia lahtistel meistrivõistlustel kardispordis. Aastal 1997 sai ta kõigi aegade noorimaks sõitjaks, kes võitis Euroopa Super A meistrivõistlused. Samal aastal võitis ta Ayrton Senna mälestusvõistlused ja oli valmis lülituma vormelisporti.
Aastal 1998 võitis Button 18-aastaselt Briti Vormel Fordi meistrivõistlused, võites sealjuures 9 etappi. Arvestades ka teisi hooajal saavutatud võite, valis McLaren Buttoni aasta parimaks Briti saarte nooreks autosportlaseks. Auhinna hulka kuulus McLareni vormelite testimise õigus, mille ta sai kätte järgmise aasta lõpus.
Järgmisel, 1999. aastal sõitis Button Vormel 3 sarjas. Ta võitis 3 etappi ja tuli hooaja kokkuvõttes kolmandaks Mark Hynesi ja Luciano Burti järel.

2000: Williams

1999. aasta lõpus testis Button lisaks McLarenile ka Prosti meeskonna autosid. Hooaja lõpus laskis Williamsi meeskonna juht Frank Williams Alessandro Zanardi sportliku vormi languse tõttu lahti ja hakkas otsima uut sõitjat. Ta korraldas selleks võistluse Buttoni ja Vormel 3000 sõitja Bruno Junqueira vahel. Button võitis ja sai koha Williamsis.
Jenson Buttoni Vormel 1-karjääri esimene võistlus oli Austraalia Grand Prix 12. märtsil 2000, mille ta katkestas. Juba järgmine sõit Brasiilias tõi seevastu 6. koha. Ta oli siis 20 aastat ja 67 päeva vana ning nii noorelt polnud veel keegi Vormel 1-s punkte saanud. 2006. aastal ületas selle rekordi Sebastian Vettel, kes jõudis punktini veel enne 20. sünnipäeva.
Kokku sai Button hooajal 6 punktikohta, jõudmata küll poodiumile. Saadud 12 punkti andsid talle kokku 8. koha. Hooajal tegi ta hulgaliselt algaja vigu, näiteks Monzas tegi ta avarii ajal, kui võistlejad pidid rahulikult turvaauto taga sõitma. Kokkuvõttes jäi Button oma meeskonnakaaslase Ralf Schumacheri varju, kes pääses 3 korda poodiumile ja 9 korda punktikohale ning oli 5.

2001: Benetton

Buttonil oli endistviisi leping Williamsiga, kuid ta sõitis selle hooaja Benettoni meeskonnas, mille oli äsja ostnud Renault. Tema asemel palkas Williams Schumacheri kõrvale Juan Pablo Montoya. See hooaeg oli Buttonil halb: auto oli pidevalt arengujärgus ega olnud kunagi piisavalt kiire. Punktikohale tuli Button ainult korra ja lõpetas hooaja 17. kohal. Tema meeskonnakaaslane Giancarlo Fisichella tuli 3 korda punktikohale, korra isegi poodiumile, ja sai 11. koha.

2002: Renault

Renault nimetas Benettoni meeskonna ümber Renault F1-ks. Fisichella asemel sõitis meeskonnas Buttoni kõrval Jarno Trulli. Testisõitja oli Fernando Alonso. Kvalifikatsioonisõitudes oli Trulli märgatavalt parem, aga võistlussõitudes kippus Button teda edestama. Kumbki ei jõudnud kordagi poodiumile, aga punkte said mõlemad korralikult, Button oli kokkuvõttes 7. ja Trulli 8.

2003–2005: BAR

Hoolimata eelmise hooaja tulemustest, laskis Renault Buttoni lahti ja palkas tema asemele Alonso, kes tuli hooajal 6.-ks (Trulli oli 8.).
Sellegipoolest ei jäänud Button tööta: BAR palkas ta Jacques Villeneuve'i kõrvale. Button sõitis korduvalt punktikohale, saamata küll kordagi poodiumile, ja oli 9. Villeneuve'i peeti küll meeskonna liidriks, kuid kanadalane suutis punktikohale sõita ainult 2 korda ning jäi 16. kohale. Tema asemele võeti senine testsõitja Takuma Satō.
2004. aastal oli BAR märgatavalt arenenud. Button jõudis juba teisel etapil Malaisias esimest korda elus poodiumile, Michael Schumacheri ja Montoya järel kolmandaks, ning neljandal etapil San Marinos juba Schumacheri järel teiseks. Kokkuvõttes jäi etapivõit küll saamata, kuid poodiumile tuli ta 10 korda ja kui ta vaid lõpuni sõitis, sai alati punkte. Button oli kokkuvõttes 85 punktiga Schumacheri ja Häkkise järel kolmas. Satō tuli poodiumile ainult korra ja oli hooaja kokkuvõttes 8.
2005. aasta hooaeg oli jälle halvem. Pärast 9 etappi polnud BAR-il veel ühtki punkti. San Marino GP-l, mille Button ja Satō lõpetasid vastavalt 3. ja 5.-na, avastati nimelt, et BAR-i auto kasutas bensiini ballastina ja seetõttu sai sõiduk lõpetada raskemana lubatud miinimumist, aga distantsi jooksul sõita kergemana. Selline tegevus on reeglitega keelatud, BAR-i sõitjate tulemus tühistati ja BAR sai kaheetapilise sõidukeelu. Sõidukeelu ajal tegutses Button kommentaatorina. Ülejäänud 10 etapil lõpetas Button küll alati punktikohal, kuid kokkuvõttes piisas sellest vaid 9. kohaks. Satō sai 1 punkti ja oli 23.

2006–2008: Honda

2006. aastal ostis Honda BARi ära. Huvitaval kombel kaasnes sellega jaapanlase Satō lahtilaskmine: tema asemele palgati Rubens Barrichello. Button jõudis 3 korda poodiumile, sealhulgas sai ta oma elu esimese etapivõidu Ungaris, ja kokkuvõttes andsid 56 punkti talle 6. koha. Barrichello poodiumile ei jõudnud ja oli 30 punktiga 7. Button sai oma elu esimese etapivõidu 113. katsel, mis ei ole siiski vormelimaailmas rekord, sest Barrichello jõudis etapivõiduni alles 124. katsel.
Järgmised kaks aastat tähistasid Honda allakäiku. Button ei mahtunud kordagi poodiumile ja punktidegi saamisega oli tegu. Button oli 2007. aastal 6 punktiga 15., Barrichello 0 punktiga 20. Järgmisel aastal oli vastupidi: Barrichello sai midagigi (11 punktiga 14., korra isegi poodiumil), Button praktiliselt mitte (3 punktiga 18.)

2009

Honda loobus Vormel 1-s osalemast ning Button ja Barrichello olid töötuksjäämise ohus. Õnnekombel ostis Ross Brawn meeskonna ära ning Button ja Barrichello osutusid korraga väga konkurentsivõimelise auto roolis olevat.
2009. aastal võitis Button esimesest seitsmest etapist kuus. Seda on varem suutnud ainult Jim Clark ja Michael Schumacher.
Jenson Button võitis 2009. aasta maailmameistri tiitli eelviimasel, Brasiilia etapil 18. oktoobril.

Isiklikku

Nagu paljud teisedki vormelisõitjad, elab Jenson Button maksude vähendamiseks Monacos. 
Pikkus 173 cm, kaal 68 kg.
Perekonnaseis: suhtes, jaapani modelli Jessica Michibataga.